Μ. ΚΑΚΟΥΛΙΔΗΣ, εκπρόσωπος ΛΑΟΣ: 

Κυρίες και κύριοι, αγαπητοί σύνεδροι.


Σας καλωσορίζουμε στην όμορφη Κομοτηνή, σας καλωσορίζουμε στην ακριτική Θράκη. 


Θα ήθελα εκ μέρους του Προέδρου του ΛΑΟΣ, του Γιώργου του Καρατζαφέρη, να σας ευχαριστήσω θερμά για την πρόσκληση και να σας διαβιβάσω τον εγκάρδιο χαιρετισμό του. Σημαντικοί πολιτικοί λόγοι που όλοι γνωρίζετε, δεν του επέτρεψαν σήμερα την παρουσία του εδώ. 


Η περιοχή μας χρειάζεται την παρουσία σας, χρειάζεται το ενδιαφέρον σας, χρειάζεται την βοήθειά σας, για να μπορέσει να συνεχίσει να ζει, για να μπορέσει να συνεχίσει να αναπνέει, για να μπορέσει να κρατήσει τον Έλληνα πολίτη στην ευαίσθητη περιοχή που βρισκόμαστε σήμερα. 


Πολλές φορές γίναμε μάρτυρες αναβάθμισης πολλών περιοχών της Ελλάδος, από εκπροσώπους της Τοπικής Αυτοδιοίκησης. Γνωρίσαμε Δημάρχους και Νομάρχες, οι οποίοι έβαλαν ως στόχο την ανάπτυξη της περιοχής τους, βάζοντας στην άκρη τα κομματικά και προσωπικά τους συμφέροντα. Αυτοί οι αιρετοί εκπρόσωποι είναι που αποτελούν για εμάς παράδειγμα προς μίμηση για όλους. Τέτοιους Δημάρχους και Περιφερειάρχες χρειάζεται πλέον ο τόπος, τέτοιους Δημάρχους και Περιφερειάρχες θέλουμε εμείς.


Υπήρξαν όμως και πολλοί αιρετοί εκπρόσωποι της Τοπικής Αυτοδιοίκησης, οι οποίοι εγκλωβισμένοι στην κομματική τους ταυτότητα, εγκλωβισμένοι στην πελατειακή τους σχέση, εγκλωβισμένοι απέναντι σε νοοτροπίες παρωχημένων χρόνων, δημιούργησαν στασιμότητα στις περιοχές τους, βάζοντας εμπόδια σε αναπτυξιακά έργα, ακυρώνοντας χωρίς σοβαρές αιτιάσεις, επενδύσεις που θα έδιναν εργασία σε χιλιάδες πολίτες της χώρας και θα βοηθούσαν έτσι στην οικονομική ανάκαμψη της περιοχής τους. 


Σήμερα και βιώνοντας πλέον την αλήθεια κατάματα και ζώντας σε αυτό το οικονομικό περιβάλλον που υπάρχει, με αυτή την ψυχολογική κατάσταση που επικρατεί σε όλη την Ελλάδα, η οποία έχει φέρει τους Έλληνες πολίτες ακόμα και κάτω από τα όρια αντοχής τους, ζητάμε από εσάς να αλλάξετε σκεπτικό, να αλλάξετε δράσεις και να αρχίσετε να βλέπετε τις επενδύσεις ως ευκαιρία ανάπτυξης της περιοχής σας, που θα δώσει δουλειά σε αρχηγούς οικογενειών για να μπορέσουν να συντηρήσουν την οικογένειά τους με αξιοπρέπεια και ήθος.


Έχουμε γίνει μάρτυρες στο πρόσφατο παρελθόν, αλλά ακόμη και σήμερα, προσπάθειες κάποιων Δημάρχων και Περιφερειαρχών, οι οποίοι μπαίνουν μπροστά σε κάποιες ομάδες πολιτών που εκπροσωπούν συγκεκριμένα συμφέροντα είτε πολιτικά, είτε οικονομικά, είτε ακόμα και αντεθνικά και σταματούν δραστηριότητες και επενδύσεις οι οποίες θα έδιναν την απαιτούμενη ώθηση στις τοπικές κοινωνίες. Γίναμε μάρτυρες αντεθνικών δηλώσεων, ακόμη και Δημάρχου της περιοχής μας, να συζητά και να αναφέρει την αυτονομία της Θράκης από την υπόλοιπη Ελλάδα, για λόγους που μόνο αυτός γνωρίζει, αλλά εξυπηρετούνται με τέτοιες δηλώσεις, σκεπτικά και συμφέροντα κάποιων άλλων.


Γίναμε μάρτυρες αιρετών εκπροσώπων της Θράκης, να μπαίνουν μπροστά και να σταματούν επενδύσεις όπως η εκμετάλλευση του ορυκτού πλούτου της περιοχής, που για εμάς πλέον είναι πρότυπο ζήτημα για να ξεφύγουμε από την οικονομική υποτέλεια στην οποία βρισκόμαστε σήμερα. Νιώθουμε τυχεροί που στην Περιφέρειά μας υπάρχει η μοναδική εξέδρα άντλησης πετρελαίου στην Ελλάδα, αλλά νιώθουμε στεναχώρια γιατί υπάρχει μόνο μία, ενώ θα μπορούσαν να είναι δεκάδες εξέδρες, καθώς η περιοχή μας είναι πλούσια σε κοιτάσματα πετρελαίου και φυσικού αερίου.


Είμαστε τυχεροί που στην Περιφέρειά μας υπάρχουν μεγάλα κοιτάσματα χρυσού, αλλά νιώθουμε άτυχοι που κάποιοι με δήθεν οικολογικές και πολιτικές αγκυλώσεις και με την συμπαράσταση κάποιων αιρετών εκμεταλλευόμενοι την αδιαφορία της Κεντρικής Διοίκησης, βάζουν εμπόδια στην δημιουργία εκατοντάδων θέσεων εργασίας και οδηγούν τους κατοίκους στη μετανάστευση.


Είμαστε τυχεροί γιατί στην Περιφέρειά μας υπάρχουν πολλά κοιτάσματα ουρανίου και χαλκού, αλλά οι αδιαφορίες των Υπουργών καθυστερούν και αναβάλλουν την εκμετάλλευσή τους. 


Ζούμε ως Έλληνες στο καλύτερο και ωραιότερο σημείο του κόσμου για να ζει ο άνθρωπος, χωρίς φυσικές καταστροφές, χωρίς τσουνάμι, χωρίς πλημμύρες, χωρίς μεγάλους σεισμούς και με το καλύτερο κλίμα διαβίωσης, αλλά δυστυχώς από λανθασμένες και αδιάφορες επιλογές του κράτους, έχουμε φτάσει σε σημείο να δυσανασχετούμε για την πατρίδα μας και να επιζητούμε την μετανάστευσή μας.


Είναι στο χέρι σας, κυρίες και κύριοι σύνεδροι, επαφίεται στην καρδιά σας και το μυαλό σας, να βοηθήσετε και να υλοποιήσετε αυτά τα οποία θα βοηθήσουν την πατρίδα μας να βγει από το τούνελ της οικονομικής κατάρρευσης και να αρχίσει ο Έλληνας να αναπνέει με αισιοδοξία για το μέλλον, στηριζόμενος και στις δικές σας σωστές αποφάσεις για το παρόν και για το μέλλον της Ελλάδας. 


Θα δώσουμε τη μάχη κοντά σας για μια αναπτυξιακή διαδρομή που εσείς θα χαράξετε, σχεδιάζοντας με την εμπειρία σας τεχνοκρατικά την περιφερειακή ανάπτυξη της χώρας μας, πιέζοντας μαζί σας το αρμόδιο Υπουργείο να αφουγκραστεί και να κατανοήσει την αξία και την ποιότητα των προτεινομένων από εσάς και βγαλμένων από την καθημερινότητα, πολιτικών αναγκών του τόπου και της πατρίδας μας. 


Θα ακούσουμε με μεγάλη προσοχή τις εισηγήσεις σας και ιδιαίτερα όσα θα αναφέρετε σχετικά με τις δυσκολίες και τις εφαρμογές του νέου νομοθετικού έργου, ώστε με τον Πρόεδρο και την κοινοβουλευτική ομάδα μας, να στηρίξουμε στα πλαίσια των δυνατοτήτων μας, τις πολιτικές σας προτάσεις. 


Θέλουμε να ξέρετε ότι η καρδιά της Ελλάδος χτυπά σήμερα δυνατά στην ιδιαίτερη ευαίσθητη περιοχή της Κομοτηνής. Για αυτό, κύριε Πρόεδρε της ΚΕΔΕ και κύριοι Διοικητικοί Σύμβουλοι, σας ευχαριστούμε θερμά για την επιλογή της πατρίδας μας, αφού με αυτή την επιλογή θα ακουστεί η φωνή της Τοπικής Αυτοδιοίκησης από την ακριτική Ελλάδα στα κέντρα λήψεως αποφάσεων της χώρας μας.


Κλείνοντας, θα θέλαμε να τονίσουμε ότι αν και αρκετές φορές έχει ακουστεί το μήνυμα ότι λεφτά υπάρχουν, βέβαια οι πολίτες και η κοινωνία της Ελλάδας έχουν καταλάβει αν ισχύει κάτι τέτοιο στην καθημερινότητά τους, οι αναπτυξιακές και λειτουργικές δομές της Τοπικής Αυτοδιοίκησης χρειάζονται υποστήριξη και χρηματοδότηση.


Σας ευχαριστούμε θερμά για την πρόσκληση και θα παρακαλούσαμε τον Πρόεδρο της ΚΕΔΕ να μας κοινοποιήσει τα συμπεράσματα του συνεδρίου, ώστε να αποτελέσουν έναν χρήσιμο οδηγό για τις πολιτικές που θα εφαρμοστούν στο μέλλον, για την στήριξη του τόσο σημαντικού θεσμού της Τοπικής Αυτοδιοίκησης, στον οποίο αμέριστα συμπαραστεκόμαστε, όταν προηγουμένως ενημερωνόμαστε πολιτικά και κοινοβουλευτικά.


Σας εύχομαι καλή επιτυχία στις εργασίες και τα αποτελέσματα του συνεδρίου σας και νιώθω πραγματικά ευτυχής για την εδώ παρουσία μου. 

